Polisieman onder sewe vas oor rooftog by vulstasieArgieffoto bloot ter illustrasie. (Foto: Tania Heyns/Maroela Media) Sewe verdagtes, onder wie ’n polisiebeampte, is Maandag in hegtenis geneem nadat hulle glo die geriefswinkel by ’n vulstasie beroof het. Die rooftog het omstreeks 03:00 by die vulstasie langs die N1 by die Capricorn-tolhek in Limpopo afgespeel. Volgens brig. Motlafela Mojapelo, polisiewoordvoerder, het ’n groep verdagtes die winkel ingekom en personeel met ŉ vuurwapen aangehou. Hulle het onder meer kontant en sigarette gebuit en is ook met ŉ brandkluis daar weg. “Die verdagtes is met die gesteelde goedere in ’n wit Toyota-bakkie en Toyota Corolla Quest daar weg,” sê Mojapelo. Die polisie het vinnig op die voorval reageer en die groep verdagtes kort daarna aangekeer. Een van die verdagtes is ’n 36-jarige vrou wat by die vulstasie werk, asook ’n 52-jarige polisieman verbonde aan die misdaadintelligensie-eenheid op Makhado in Limpopo. “Die vrou en polisiebeampte is by hul onderskeie werkplekke in hegtenis geneem terwyl die oorblywende verdagtes by hul huise in die Shayadima- en Mphephu-nedersetting vasgetrek is.” Die polisie het tydens die inhegtenisnemings op ’n kluis, sigarette van verskeie handelsmerke en die twee voertuie beslag gelê. Die items is vermoedelik tydens die rooftog gesteel. Lt.genl. Thembi Hadebe, provinsiale polisiehoof in Limpopo, het die polisie vir die spoedige inhegtenisnemings geloof. “Die vinnige inhegtenisnemings behoort ŉ duidelike boodskap te stuur dat namate ons voortgaan om op voetsoolvlak meer sigbaar te wees, die polisie meedoënloos sal optree om alle oortreders aan te kla – ongeag hul status,” sê Hadebe. Die verdagtes sal eersdaags in die landdroshof op Louis Trichardt verskyn op aanklagte van sakeroof en die besit van vermoedelik gesteelde goedere.